Scandinavian Center har ført en omtumlet tilværelse siden begyndelsen af 1990erne. Nu ligner det noget, og 133 nye to-fire værelses ungdomsboliger er lige nu ved at blive bygget.

Annonce

Scandinavian Center Aarhus får 133 nye studieboliger, som lige nu er ved at blive bygget.

Det er nu, du skal reagere, hvis du skal skrives op. Det er det horsens-baserede udviklingsfirma Casa, som bygger de 133 boliger i Aarhus Midtby i Scandinavian Center Aarhus. Det er tidligere erhvervslokaler, som bygges om til nye og attraktive boliger i størrelsen to-fire værelser. De er tænkt til unge mennesker.

Scandinavian Center blev bygget i begyndelsen af 1990erne. Især i det første årti førte centeret en særdeles omtumlet tilværelse. Selv om beliggenheden skulle være perfekt tæt på Strøget og midtbyen, ville århusianerne ikke tage centret til sig. I dag er tingene ændret, og med de nye boliger får Scandinavian Center, der i gamle dage havde tilføjet et Congress, tilført helt nye muligheder.

I dag huser bygningen blandt andre Hotel Radisson Blu, Congress Center, privathospital, fitnesscenter, kontorer/butikker/show rooms samt offentlig p-kælder. Centret er beliggende på Margrethepladsen 2 lige ved siden af Musikhuset og Godsbanen.

Annonce

Stærke pengespillere

Ejerkredsen bag Scandinavian Center består af selskaberne SEB Pension, Sampension, Danske Bank og ATP Ejendomme.

Cirka 11.000 kvadratmeter i bygningen, som tidligere har været benyttet til kontormiljøer, ombygges altså nu til 133 boliger på to-fire værelser målrettet unge mennesker.

Lejlighederne, som er mellem 60 og 120 kvadratmeter, indrettes ideelt som delebolig med ensartede værelser samt stue, køkken og bad. På facaden monteres altaner hhv. altangang, og der bliver etableret et gårdmiljø med bænke og beplantning til fælles opholdsareal.

Datea, som står for udlejningen af boligerne, vurderer, at de nye studievenlige boliger falder på et tørt sted.

»I Aarhus er der akut boligmangel for de unge studerende, der starter på studie efter sommerferien. I år har der været optaget rekordmange studerende på de videregående uddannelser, og alle vil gerne bo centralt. Scandinavian Center har en ideel beliggenhed. Samtidig vil der med det nye grønne gårdrum være gode rammer for at skabe et fælleskab beboerne imellem. Jeg tror, at der bliver rift om lejlighederne,« siger udlejningschef i Aarhus, Kim Eiskjær Mogensen.

Boligerne står klar til indflytning om godt et år i begyndelsen af 2018, og interesserede kan kontakte Datea og blive skrevet på interesseliste.

Casa har i øvrigt mange byggeaktiviteter i Aarhus med hovedvægt på etablering af nye byrum. Blandt andet kan nævnes boligprojekt i Valdemars Have, som er nabo til Scandinavian Center samt et nyt boligområde i Vejlby, mens der på havnen etableres bylivsaktiviteter og arbejdes på nyt domicil for mediehuset Jyllands-Posten.